ফল ঘোষণার পরে পরেই ১০ ডাউনিং স্ট্রিটের বাইরে এসে প্রধানমন্ত্রী ডেভিড ক্যামেরন এক বিবৃতিতে বলেন, অক্টোবরেই তিনি প্রধানমন্ত্রী পদ থেকে ইস্তফা দিয়ে দেবেন। তার আগে সামনের সপ্তাহ ও মাসগুলিতে দেশের স্বার্থে তিনি শক্ত হাতে হাল ধরার চেষ্টা করবেন। ক্যামেরন চান, এ বার নতুন নেতৃত্ব দেশের হাল ধরুক। উল্লেখ্য, ক্যামেরন চেয়েছিলেন, ব্রিটেন ইউরোপীয় ইউনিয়নে থাকুক। ইউরোপীয় ইউনিয়নে থাকা, না-থাকা নিয়ে লেবার ও কনজারভেটিভ, ব্রিটেনের দু’টি প্রধান দলই দ্বিধাবিভক্ত। ইউকে ইন্ডিপেন্ডেন্স পার্টির নেতা নাইজেল ফ্যারাজ রায় প্রকাশের এই দিনটিকে ‘স্বাধীনতা দিবস’ বলে বর্ণনা করেছেন। আর যাঁরা ‘ইইউ’-তে থাকার পক্ষে ছিলেন তাঁরা একে ‘বিপর্যয়’ বলে বর্ণনা করেছেন।